ອາລກາຍດາ ອ້າງເອົາຄວາມຮັບຜິດຊອບ ໃນການໂຈມຕີ ສະລະຊີບ ໃນອີຣັກ ທີ່ເຮັດໃຫ້ມີຜູ້ເສັຽຊີວິດ 155 ຄົນ
ຂ່າວສຳຄັນອື່ນໆ: ປະທານາທິບໍດີ ອັຟການິສຖານ ປະຕິເສດ ຕໍ່ຄຳຮຽກຮ້ອງ ຂອງຄູ່ປໍຣະປັກ; ອົງການ ນິຣະໂທດກັມສາກົນ ບໍ່ປ່ອຍໃຫ້ຊາວປາແລສໄຕນ໌ ໄດ້ ໃຊ້ນ້ຳພຽ
ເຄືອຂ່າຍຂອງກຸ່ມກໍ່ການຮ້າຍ AL-QAIDA ກຸ່ມນຶ່ງ ໃນອີຣັກ ໄດ້ອ້າງເອົາ ຄວາມຮັບຜິດຊອບໃນການໂຈມຕີ ດ້ວຍຣະເບີດຣົດ ອັນຮ້າຍແຮງ ໃນມື້ວັນອາທິດ ຜ່ານມາທີ່ນະຄອນຫລວງແບັກແດັດ ເຮັດໃຫ້ມີ ຜູ້ເສັຽຊີວິດ ຢ່າງນ້ອຍ 155 ຄົນ ແລະໄດ້ຮັບບາດເຈັບອີກ ຫລາຍກວ່າ 500 ຄົນ ພວກຫົວຮຸນແຮງ ທີ່ມີຊື່ວ່າ ຣັດອິສລາມ ໃນອີຣັກໄດ້ປະກາດວ່າ ຕົນເປັນຜູ້ຢູ່ເບື້ອງຫລັງ ການໂຈມຕີ ດ້ວຍຣະເບີດ ສະລະຊີບທັງ 2ໃນຖແລງການ ທີ່ນຳອອກເຜີຍແຜ່ ທາງເວັບໄຊທ໌ ຂອງພວກຫົວຮຸນແຮງນັ້ນ ນາຍົກຣັຖມຸນຕຣີອີຣັກ ທ່ານ NOURI AL-MALIKI ໄດ້ຖິ້ມໂທດ ໃນການໂຈມຕີດັ່ງກ່າວໃສ່ກຸ່ມກໍ່ການຮ້າຍ AL-QAIDA ແລະອະດີດ ສະມາຊິກຂອງພັກ BAATH ທ່ານກ່າວວ່າພວກໂຈມຕີ ແມ່ນແນໃສ່ ຈະສ້າງຄວາມບໍ່ທຸ່ນທ່ຽງ ແລະສະກັດກັ້ນ ບໍ່ໃຫ້ອີຣັກຈັດການເລືອກຕັ້ງ ໃນເດືອນມັງກອນຈະມາ ການໂຈມຕີ ທີ່ມີຂຶ້ນ ເກືອບພ້ອມໆກັນທີ່ວ່ານີ້ ແມ່ນເກີດຂຶ້ນ ໃກ້ໆກັບເຂດ GREEN ZONE ໃນກຸງແບັກແດັດ ທີ່ມີການຍາມຮັກສາຄວາມປອດພັຍ ຢ່າງເຄັ່ງຄັດ ແລະເບິ່ງຄືວ່າ ໄດ້ແນເປົ້າໝາຍໃສ່ຕຶກໂຮງການແຂວງ ແລະກະຊວງ ຍຸຕິທັມ ຂອງອີຣັກ ປະທານາທິບໍດີ ອັຟການິສ ຖານ ທ່ານ HAMID KARZAI ໄດ້ປະຕິເສດຕໍ່ການຮຽກຮ້ອງ ຂອງທ່ານ ABDULLAH ABDULLAH ຄູ່ແຂ່ງຂອງທ່ານ ໃນການເລືອກຕັ້ງປະທານາທິບໍດີ ຮອບສອງ ໃນເດືອນໜ້ານີ້ ທີ່ຢາກໃຫ້ປົດ ຫົວໜ້າຄະນະກັມມະການເລືອກຕັ້ງ ທີ່ເປັນອິສຣະນັ້ນ ອອກຈາກຕຳແໜ່ງ ໃນຖແລງຂ່າວ ມື້ວານນີ້ທ່ານ KARZAI ເວົ້າວ່າ ການປ່ຽນແປງ ຢ່າງໃຫຍ່ ພາຍໃນໄລຍະສັ້ນໆ ກ່ອນການປ່ອນບັດໃນວັນທີ 7 ພະຈິກ ຈະບໍ່ເປັນຜົນດີ ຕໍ່ສະວັດດີພາບ ຂອງປະເທດ ທ່ານ ABDULLAHກ່າວວ່າ ຫົວໜ້າຄະນະ ກັມມະການເລືອກຕັ້ງ ທ່ານ AZIZULLAH LODIN ແມ່ນບໍ່ເປັນທີ່ເຊື່ອຖືໄດ້ ຫລັງຈາກມີ ລາຍງານຫຼາຍໆຄັ້ງ ກ່ຽວກັບການ ສໍ້ໂກງຄະແນນສຽງໃນລະຫວ່າງ ການເລືອກຕັ້ງ ປະທານາທິບໍດີ ຮອບທຳອິດ ໃນເດືອນສິງຫາ ຜ່ານມາ ນອກນັ້ນ ອະດີດຣັຖມຸນຕຣີ ການຕ່າງປະເທດ ອັຟການິສຖານ ຍັງໄດ້ຮຽກຮ້ອງ ໃຫ້ທ່ານKARZAI ສັ່ງໃຫ້ຣັຖມຸນຕຣີ 3 ທ່ານ ພັກການ ຍ້ອນບໍ່ປະຕິບັດຕາມ ຣະບຽບການຂອງການບໍ່ເຂົ້າຂ້າງອອກຂາ ແລະການໂຄສະນາ ຢ່າງເປີດເຜີຍ ໃຫ້ແກ່ທ່ານKARZAI ອົງການນິຣະໂທດກັມ ສາກົນ ຫລື AMNESTY INTERNATIONAL ໄດ້ອອກລາຍງານສຳຄັນສະບັບນຶ່ງ ກ່າວຫາອິສຣາແອລວ່າ ໄດ້ຂັດຂວາງ ບໍ່ໃຫ້ຊາວປາແລສໄຕນ໌ໃນເຂດຢຶດຄອງ ຝັ່ງຕາເວັນຕົກ ຂອງແມ່ນ້ຳຈໍແດັນ ແລະກາຊາ ໄດ້ຮັບນ້ຳກິນນ້ຳໃຊ້ຢ່າງພຽງພໍ ລາຍງານ ທີ່ນຳອອກເຜີຍແຜ່ ໃນວັນອັງຄານມື້ນີ້ ເວົ້າວ່າ ອິສຣາແອລໄດ້ດູດນ້ຳ ຈາກແຫລ່ງນ້ຳໃຕ້ດິນ ທີ່ຕົນຄວບຄຸມຢູ່ ໃນເຂດຝັ່ງຕາເວັນຕົກຂອງແມ່ນ້ຳຈໍແດັນ ຂຶ້ນມາໃຊ້ ຫລາຍເກີນກວ່າ ພາກສ່ວນທີ່ ເປັນຂອງຕົນ ອີງຕາມອົງການນິຣະໂທດກັມສາກົນແລ້ວ ຖ້າຈະເວົ້າ ໃນອັດຕຣາສະເລັ່ຽ ອິສຣາແອລແມ່ນໄດ້ໃຊ້ນ້ຳ 4 ເທົ່າ ຫລາຍກວ່າຊາວປາແລສໄຕນ໌ ຊຶ່ງໄດ້ຮັບນ້ຳກິນນ້ຳໃຊ້ຕ່ຳກວ່າຣະດັບຕ່ຳສຸດ ທີ່ທາງອົງການ ອະນາມັຍໂລກ ໄດ້ແນະນຳໃຫ້ນັ້ນ ເຈົ້າໜ້າທີ່ ອິສຣາແອລ ກ່າວວ່າ ລາຍງານຂອງ ອົງການນິຣະໂທດກັມສາກົນແມ່ນເປັນລາຍງານ ທີ່ມີຄວາມໂນ້ມອຽງ ແລະບໍ່ຖືກຕ້ອງ ອິສຣາແອລ ໂຕ້ແຍ້ງວ່າການຂາດແຄນນ້ຳ ແມ່ນມີຜົນ ມາຈາກຄວາມບໍ່ສາມາດ ຂອງຊາວປາແລສໄຕນ໌ ໃນການພັທນາໂຄງລ່າງພື້ນຖານ ກ່ຽວກັບເຣື່ອງນີ້ ຂອງພວກເຂົາເຈົ້າ ກະຊວງ ການຕ່າງປະເທດ ສະຫະຣັດ ໄດ້ພິມເຜີຍແຜ່ລາຍງານສະບັບນຶ່ງ ທີ່ໄດ້ຣະບຸຊື່ ມຽນມາ ຈີນ ແລະຄິວບາ ຮວມຢູ່ໃນ ບັນດາປະເທດທີ່ໄດ້ລ່ວງລະເມີດ ອິສຣະພາບ ໃນການເຊື່ອຖື ສາສນາ ຮ້າຍແຮງທີ່ສຸດ ລາຍງານປະຈຳປີ ກ່ຽວກັບອິສຣະພາບ ໃນການນັບຖື ສາສນານາໆຊາດ ຊຶ່ງໄດ້ຈົດບັນທຶກກ່ຽວກັບການນັບຖື ອິສຣະພາບ ໃນດ້ານດັ່ງກ່າວ ຢູ່ໃນທຸກໆປະເທດ ໄດ້ນຳອອກເຜີຍແຜ່ໃນມື້ວານນີ້ ລາຍງານສະບັບນີ້ ແມ່ນໄດ້ກວມເອົາ ໄລຍະແຕ່ ເດືອນກໍຣະກົດ ປີ 2008ມາຈົນຮອດ ເດືອນມິຖຸນາ ປີ 2009 ລາຍງານ ໄດ້ລະບຸຊື່ ອັຟການິສຖານ ອີຣ່ານແລະເກົາຫລີເໜືອ ຢູ່ໃນບັນດາ ປະເທດທີ່ໄດ້ ພົວພັນນ ຳການລະເມີີດ ອິສຣະພາບໃນການນັບຖື ສາສນາ ຢ່າງຮ້າຍແຮງ ຣັຖມຸນຕຣີ ການຕ່າງປະເທດ ສະຫະຣັດ ທ່ານນາງHILLARY CLINTON ກ່າວໃນ ມື້ວານນີ້ວ່າ ສະຫະຣັດ ຈະຄັດຄ້ານຕລອດໄປຕໍ່ການຈຳແນກກີດກັນ ໃນດ້ານສາສນາ ແລະການປະຫັດປະຫານກ່ຽວກັບເຣື່ອງນີ້ ກຸ່ມທີ່ຕິດຕາມ ເບິ່ງການເຄົາຣົບນັບຖື ສິດທິມະນຸດໃນທິເບດກ່າວວ່າ ສະຖານທູດຈີນ ທີ່ກຸງລອນດອນ ໄດ້ໃຫ້ການ ຢືນຢັນວ່າ ມີຊາວທິເບດ2 ຄົນ ໄດ້ຖືກປະຫານຊີວິດ ທີ່ນະຄອນຫຼວງ LHASA ຍ້ອນຖືກກ່າວຫາວ່າ ມີບົດບາດໃນການປະທ້ວງ ແລະການກໍ່ຈະລາຈົນ ເມື່ອປີກາຍນີ້ ກຸ່ມປຸກຣະດົມ ນາໆຊາດເພື່ອທິເບດ ກ່າວວ່າ ຜູ້ຊາຍທັງ 2 ມີການຣະບຸຊື່ວ່າ ນາຍ LOBSANG GYALTSENແລະນາຍ LOYAK ໄດ້ຖືກ ຕັດສິນໂທດ ປະຫານຊີວິດ ໃນເດືອນເມສາປີນີ້ຍ້ອນເປັນຜູ້ວາງເພີງຮ້າຍແຮງ ໃນລະຫວ່າງ ການເດີນຂະບວນ ປະທ້ວງ ເມື່ອວັນທີ 14ມີນາ ປີກາຍນີ້ ທີ່ນະຄອນຫຼວງ ຂອງທິເບດ ກຸ່ມປົກປ້ອງ ສິດທິມະນຸດ ກ່າວວ່າການໃຫ້ການຢືນຢັນ ຢ່າງເປັນທາງການ ຂອງຈີນ ມີຂຶ້ນຫລັງຈາກ ເຈົ້າໜ້າທີ່ອັງກິດປະນາມ ການປະຫານຊີວິດ ລະຫວ່າງການຢ້ຽມຢາມ ນະຄອນຫຼວງ LHASA ຂອງທ່ານໃນເດືອນກັນຍາ ແລ້ວນີ້ ເຈົ້າໜ້າທີ່ອັງກິດທ່ານນັ້ນ ກໍຄື ທ່ານ IVAN LEWISຣັຖມຸນຕຣີ ສຳນັກງານ ການຕ່າງປະເທດ ຂອງອັງກິດ ໄດ້ອອກຖແລງຂ່າວ ສະບັບນຶ່ງໃນທ້າຍສັບປະດາແລ້ວນີ້ ກ່ຽວກັບການ ປະຫານຊີວິດ ຊາວທິເບດ ອົງການຂ່າວ ຂອງທາງການເກົາຫລີ ເໜືອ ລາຍງານວ່າ ມີປະຊາຊົນເກົາຫລີໃຕ້ຄົນນຶ່ງ ໄດ້ໂຕນໜີ ໄປຍັງຄອມມູນິສ ເກົາຫລີເໜືອ ອົງການຂ່າວສູນກາງຂອງທາງການ ເກົາຫລີເໜືອ ທີ່ເອີ້ນຫຍໍ້ວ່າ KCNA ລາຍງານວ່າ ນາຍ KANG DONG-RIMອາຍຸ 30 ປີ ໄດ້ຂ້າມຊາຍແດນ ທີ່ມີການຍາມ ຮັກສາການ ຢ່າງແໜ້ນໜາໄປຍັງເກົາຫລີເໜືອ ໃນວັນຈັນວານນີ້ ອົງການຂ່າວ KCNA ເວົ້າວ່າ ເວລານີ້ ນາຍKANG ກຳລັງໄດ້ຮັບ ໃນອັນທີ່ ເກົາຫລີເໜືອເອີ້ນວ່າ “ການປົກປ້ອງຢ່າງອົບອຸ່ນ”ຈາກເກົາຫລີເໜືອ ໃນໄລຍະ ສອງສາມປີ ຜ່ານມານີ້ ມີຊາວເກົາຫລີເໜືອ ຫລາຍພັນຄົນໄດ້ພາກັນ ໂຕນໜີໄປຍັງ ເກົາຫລີໃຕ້ ແຕ່ບໍ່ຄ່ອຍໄດ້ເຫັນ ຊາວເກົາຫລີໃຕ້ໂຕນໜີໄປຍັງ ຄອມມູນິສ ເກົາຫລີເໜືອ ທີ່ທຸກຍາກນັ້ນ ກະຊວງ ທ້ອນໂຮມຊາດຂອງເກົາຫລີໃ ຕ້ກ່າວວ່າ ມີຫລາຍກວ່າ 16 ພັນ ຄົນໄດ້ພາກັນ ໂຕນໜີໄປຍັງເກົາຫລີໃຕ້ ນັບແຕ່ສົງຄາມ ເກົາຫຼີສິ້ນສຸດລົງ ສ່ວນໃຫຍ່ ຂອງພວກທີ່ໂຕນໄປຍັງເກົາຫລີໃຕ້ ແມ່ນມີຂຶ້ນ ໃນໄລຍະ 10 ປີຜ່ານມານີ້ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ